Vinjaleso slėnis

Vinjaleso slėnis ( – „vynuogynų slėnis“) – karstinis slėnis vakarų Kuboje, Pinar del Rijo provincijoje, į šiaurę nuo Vinjaleso miesto. Slėnį supa Sierra de los Organos kalnai, kuriuose gausu olų, urvų, karstinių įgriuvų. Daug pavienių atlikuonių, vadinamų mogotais. Slėnyje nuo seno verčiamasi tradiciniu tabako ir javų auginimu.

Slėnyje randama nemažai endeminės gyvūnijos ir augalijos, pvz., čia auga retas cikinis medis Microcycas calocoma, sutinkamas bitinis kolibris, kubinis trogonas, kubinis todis, kubinis tiaris ir kt.

Vinjaleso slėnį lanko turistai, ypač mėgstantys laipiojimą uolomis bei žygius po kalnus.

1999 m. Vinjaleso slėnis dėl savo gamtos unikalumo, tradicinės žemdirbystės, liaudies architektūros išsaugojimo įtrauktas į UNESCO pasaulio paveldo sąrašą.

Kategorija:Kubos nacionaliniai parkai
Kategorija:Šiaurės Amerikos slėniai